প্রত্যাশিতভাবেই কলকাতা পুলিশের নতুন কমিশনার হলেন রাজীব কুমার। বিদায়ী কমিশনার সুরজিত্ করপুরকায়স্থকে পদোন্নতি দিয়ে ডিজি (সিআইডি) পদে বসাচ্ছেন মুখ্যমন্ত্রী মমতা বন্দ্যোপাধ্যায়। পাশাপাশিই, সুরজিৎকে স্বরাষ্ট্র (সমন্বয়) দফতরের ‘অফিসার অন স্পেশাল ডিউটি’র দায়িত্বও দেওয়া হয়েছে। শুক্রবার সন্ধ্যায় ওই রদবদল হয়। তবে নতুন কমিশনার দায়িত্ব বুঝে নেবেন আগামী ৩ ফেব্রুয়ারি, বুধবার। আজ, শনিবার লালবাজারে কমিশনার হিসাবে তাঁর শেষ ক্রাইম কনফারেন্স করবেন সুরজিৎ। এই পদে থাকাকালীন যা তিনি একদিনের জন্যও ‘মিস্’ করেননি। একইসঙ্গে, পশ্চিম মেদিনীপুরের পুলিশ সুপার ভারতী ঘোষকেও গুরুত্বপূর্ণ পদে বসাচ্ছে রাজ্য সরকার। আরও কয়েকটি গুরুত্বপূর্ণ আইপিএস পদে রদবদল হয়েছে।
রাজীব কুমার না কলকাতা পুলিশের স্পেশাল সিপি (১) সৌমেন মিত্র, কে হবেন কলকাতার পুলিশ কমিশনার, তা নিয়ে পুলিশমহলে জল্পনা ছিল। কিন্তু প্রথম থেকেই এগিয়ে ছিলেন মুখ্যমন্ত্রীর ‘সুনজরে’ থাকা রাজীব। বস্তুত, ‘এবেলা’ গত নভেম্বরেই লিখেছিল, সৌমেন নয়, কমিশনার হচ্ছেন রাজীবই। বাস্তবে অন্যকিছু ঘটেনি। সারদাকর্তা সুদীপ্ত সেনকে গ্রেফতার করে মুখ্যমন্ত্রীর আস্থাভাজন হয়ে উঠেছিলেন রাজীব। পরবর্তী পর্যায়ে তাঁকে সিআইডিতে গুরুত্বপূর্ণ দায়িত্বও দিয়েছিলেন মমতা। রাজীবের প্রতি সন্তুষ্ট মুখ্যমন্ত্রী ‘পুরস্কার স্বরূপ’ এবার তাঁকে কলকাতা পুলিশের কমিশনারের পদে বসালেন বলে মনে করছে প্রশাসনের একাংশ।
কেন্দ্রীয় সরকারের থেকে সম্প্রতি নতুন দু’টি ডিজি পদের অনুমোদন মিলেছে। ফলে সুরজিতের ডিজি পদে উন্নীত হওয়া ছিল সময়ের অপেক্ষা। ১৪ ফেব্রুয়ারির আগে সুরজিতকে বদলি করতেই হতো। কারণ, বিধানসভা নির্বাচনের আগে ওই দিন কমিশনার পদে তাঁর তিন বছরের মেয়াদ পূর্ণ হতো। প্রথমে রাজ্য পুলিশের ডিজি জি এম পি রেড্ডিকে সাংবিধানিক একটি পদে বদলি করে সুরজিতকে ওই পদে বসানোর ভাবনাচিন্তা হলেও প্রশাসনিক কিছু জটিলতার কারণে তাঁকে আপাতত ডিজি (সিআইডি) করার সিদ্ধান্ত নিয়েছেন মমতা। ডিজি পদ পাচ্ছেন আরেক আইপিএস শিবাজি ঘোষ।
সরকারি নির্দেশিকা অনুযায়ী সৌমেন এডিজি (সিআইডি) হয়েছেন। বিনীত গয়াল সিআইডি থেকে এসেছেন কলকাতা পুলিশের অতিরিক্ত পুলিশ কমিশনার (১) পদে। ওই পদ থেকে আর শিবকুমারকে সরিয়ে নিয়ে যাওয়া হয়েছে অতিরিক্ত পুলিশ কমিশনার (২) পদে। রাজীব মিশ্রকে করা হয়েছে অতিরিক্ত পুলিশ কমিশনার (৩)। ভারতীর জায়গায় পশ্চিম মেদিনীপুরের পুলিশ সুপার করা হয়েছে বরুণ চন্দ্রশেখরকে। রাজ্যে মাওবাদী কার্যকলাপ রুখতে ভারতীকে নয়া দায়িত্ব (মাওবাদী অপারেশন-ওএসডি) দেওয়া হয়েছে। যদিও এই পদে তাঁর কাজ কী, তা স্পষ্ট নয়। বরং প্রশ্ন উঠছে, জঙ্গলমহলকে ‘মাওবাদীমুক্ত’ হলে নয়া পদের যৌক্তিকতা কী! পুলিশমহলের একাংশের বক্তব্য, নতুন দায়িত্ব নিয়ে ভারতী নবান্নে চলে আসতে পারেন। ভোটের পরে তাঁকে গুরুত্বপূর্ণ কোনও জেলায় পাঠাতে পারে সরকার।
দিদির রিপোর্ট কার্ডে চ্যাম্পিয়ন অরূপ বিশ্বাস এবং স্বপন দেবনাথ
তাঁর সরকার ‘সব কাজ শেষ করে ফেলেছে’ বলে ক্ষমতায় আসার বছরখানেক পর থেকেই দাবি করে আসছেন মুখ্যমন্ত্রী মমতা বন্দ্যোপাধ্যায়। সামনেই বিধানসভা ভোট। তার আগে নিজের সেই দাবির যৌক্তিকতার প্রমাণ রাখতে সরকারের শেষ মূল্যায়ন বৈঠকে তাই প্রতিটি দফতরকে হাত খুলে ‘নম্বর’ দিলেন তিনি। ভরিয়ে দিলেন অকুণ্ঠ প্রশংসাতেও।
শুক্রবার টাউন হলে শেষ মূল্যায়নের এই বৈঠকে যা তথ্য পেশ করা হয়েছে, তাতে কাজের নিরিখে শীর্ষস্থান পেয়েছে স্বপন দেবনাথের প্রাণিসম্পদ উন্নয়ন দফতর। তার পরেই রয়েছে অরূপ বিশ্বাসের আবাসন দফতর। বেশিরভাগ দফতরই পাশ করেছে ‘ডিস্টিংশন’ নিয়ে। এদিন সমস্ত দফতরকে এভাবেই ‘উজ্জীবিত’ করে আগামী ভোটে জিতে ফের সরকার গড়ার কথা কার্যত ঘোষণা করেন মুখ্যমন্ত্রী।
সমস্ত দফতরের সচিব-আধিকারিকদের সঙ্গে বৈঠক করেন মমতা। লক্ষ্যমাত্রা অনুযায়ী কাজের অগ্রগতি কেমন হয়েছে, মূলত সেটাই খতিয়ে দেখা হয়েছে। একশোর বেশি, আশি থেকে একশো এবং আশির কম— এই তিনটি ভাগে দফতরগুলির মূল্যায়ন করেছেন মুখ্যমন্ত্রী। তথ্য অনুযায়ী, খরচের নিরিখে ৫৮টি দফতরের মধ্যে ৪৫টি দফতরের স্থান হয়েছে একশো শতাংশের উপরে। ১১টি দফতরের মূল্যায়ন আশি থেকে একশোর মধ্যে। তার মধ্যে উত্তরবঙ্গ, পাহাড়-বিষয়ক এবং অনগ্রসর শ্রেণি কল্যাণ দফতর অন্যতম। ক্রেতা-সুরক্ষা এবং জৈব-প্রযুক্তি রয়েছে আশির নীচে। বৈঠকের পরে মমতা বলেন, ‘‘আগে তো টাকা খরচই হতো না। এখন টাকা কোথা থেকে জোগান দিচ্ছি, তা মানুষই জানে। আমাদের অনেক দফতর একশো শতাংশের বেশি ‘কভারেজ’ দিয়েছে। এই মুহূর্তে টাকা আমরা প্রায় নব্বই শতাংশের বেশি ‘রিলিজ’ করেছি। এখনও তো দু’তিন মাস বাকি আছে।’’
জানা গিয়েছে, এদিন কোনও দফতরেরই সমালোচনা করেননি মমতা। বরং তাদের কাজের প্রশংসাই করেছেন। যে দফতরগুলি লক্ষ্যমাত্রা অনুযায়ী এখনও খরচ করতে পারেনি, আগামী মার্চের মধ্যে তাদের খরচের নির্দেশ দিয়েছেন তিনি। পাশাপাশি, নির্বাচনের আগে এটাই শেষ মূল্যায়ন বৈঠক বলে সকলকে জানিয়েও দেন তিনি। আগামী জুলাই মাসে ফের মূল্যায়ন বৈঠক হবে বলে এদিন জানানো হয়েছে।
প্রশাসনিক মহলের একাংশের ব্যাখ্যা, আগের বৈঠকগুলির মতো এদিন সরব ছিলেন না অর্থ তথা শিল্পমন্ত্রী অমিত মিত্র। তিনি এদিন একটি কথাও বলেননি। প্রশাসনের একাংশের ব্যাখ্যা, মূল্যায়নের তালিকায় ছিলেন তিনিও। কারণ, অতীতে অর্থ বরাদ্দ করার ব্যাপারে অর্থ দফতরের বিরুদ্ধে একাধিক দফতর অভিযোগ জানিয়েছিল। কিন্তু এবার তিনি বৈঠকের দিনদশেক আগেই একাধিক দফতরকে মাথাপিছু গড়ে কয়েকশো কোটি টাকা বরাদ্দ করেছেন।